text: Гомельскі актывіст Случак, які сам сябе называе «моўным інспектарам», вядомы заявамі ў суд на тых, хто негатыўна выказваецца пра беларускую мову. Пасля яго заявы за выказванне «Беларуская мова — гэта труп, які гніе, яго пара ўжо закапаць як мага глыбей» атрымаў штраф былы гомельскі міліцыянт Васіль Варушчанка.
  Таксама апошнім часам набрала розгалас гісторыя з 16-гадовым хлопчыкам, які ў сацсетках назваў беларускую мову мёртвай. Случак напісаў скаргу ў Салігорскі райвыканкам.
  Пасля гэтага Ігару прыйшоў ліст ад маці падлетка, яна прасіла забраць заяву. Жанчына пісала, што яе сын усвядоміў памылковасць свайго меркавання і гатовы публічна папрасіць прабачэння за свае словы на старонцы суполкі ва Укантакце, дзе ўсё і пачалося. Маці таксама прасіла дараваць яе сыну неабачлівасць, паколькі ён нядаўна перанёс хіміяпрамянёвы курс тэрапіі пры лячэнні злаякаснага анкалагічнага захворвання. Гэтая акалічнасць і справакавала бурную дыскусію ў інтэрнэце — наколькі правільна ці няправільна дамагацца пакарання за абразу мовы пры такіх абставінах.
  Вось толькі сам Агафонаў асоба, мякка кажучы, даволі спрэчная. Былы член лябедзькаўскай АГП, пасля падзей у Крыме і ўсходзе Украіны ён падтрымаў расійскую агрэсію.
  Агафонаў быў тым, хто напісаў скаргу на кіроўцу бел-чырвона-белага аўтобуса, які вазіў у Слуцк ахвотных ушанаваць памяць паўстанцаў.
  Акрамя таго, Агафонаў актыўна піша на прапагандысцкія рэсурсы «рускага свету», прасоўваннем якіх займаецца так званы НОД.
  Таксама ў лютым 2017 годзе з’явілася інфармацыя, што Агафонаў стаў сустаршынёй аргкамітэта руху «Грамадзянская згода».
  «Мэтавая аўдыторыя — кансерватыўная рускамоўная большасць, якая не хоча дэстабілізацыі абстаноўкі ў краіне і абвастрэння міжнацыянальных супярэчнасцяў. Стаўленне да ўлады — незалежнае, аднак у рэзкай канфрантацыі не зацікаўленыя», — акрэсліваў мэты арганізацыі сам Агафонаў.